25.5.2023 г.
BG
Официален вестник на Европейския съюз
C 184/25
1.6.
Използването на дървесина в строителния сектор затвърждава мнението за антисеизмичното поведение на дървесината, което се проявило в някои случаи, като например земетресението в Аляска през 1964 г. ЕИСК счита, че хората, живеещи в земетръсни райони, следва да бъдат насърчавани да използват дървесината като строителен материал.
2.
Общи бележки 2.1.
Настоящото становище следва общите бележки, направени в становище TEN/794 „Строителство с дървен материал за намаляване на емисиите на CO2 в строителния сектор“. 2.2.
Строителният сектор има съществен принос за емисиите на парникови газове и следователно е важен фактор по отношение на щетите за климата.
Емисиите се дължат главно на използването на изкопаеми горива за производството на топлинна енергия и електроенергия в сградите и производството на строителни материали.
Налице е голяма потребност от мерки за намаляване на емисиите на парникови газове в строителния сектор, например чрез използването на енергия от възобновяеми източници, подобряването на енергийните характеристики на сградите и използването на устойчиви строителни материали (3). 2.3.
ЕИСК подчертава, че, за да се увеличи значението на устойчиво произведената дървесина като строителен материал в строителната промишленост, следва да се изтъкне необходимостта от устойчиво управление на горите за производството на суровината дървесина.
Устойчивото управление на горите предполага горите да се стопанисват и използват по такъв начин, че да са устойчиви от екологична, икономическа и социална гледна точка.
Това означава, че горите се запазват както за настоящите, така и за бъдещите поколения, и че природните ресурси се използват отговорно.
Важна част от устойчивото управление на горите е опазването на горското биологично разнообразие и екосистемните услуги.
Също така е важно да се намали уязвимостта на горите спрямо природни смущения като горски пожари и нашествия на насекоми. 2.4.
От техническа гледна точка строителството с дървен материал изисква значително по-малко използване на т.нар. „сива енергия“ в сравнение с други строителни материали, като например бетон.
Сивата енергия се отнася до енергията, използвана за производството, транспорта, съхранението и рециклирането на продукти.
Намаляването на сивата енергия означава, че за тези процеси се изразходва по-малко енергия, което води до намаляване на емисиите на CO2 и по-устойчиво потребление на енергия и може да спомогне за подобряване на конкурентоспособността на предприятията. 2.5.
ЕИСК отбелязва, че законодателните разпоредби понякога възпрепятстват развитието на строителството с дървен материал, като ограничават използването на дървесината като строителен материал или като налагат определени правила и стандарти, които са трудни или скъпоструващи за прилагане при този вид строителство.
Пример за това е ограничението на височината на дървените сгради, която е въведена в някои държави.
Това може да ограничи възможностите за строителство с дървен материал и да затрудни развитието на иновативни дървени конструкции.
В областта на противопожарната безопасност на сградите не е приемливо за дървения материал да има правила за ефективност, различни от тези за други материали.
ЕИСК се застъпва за уеднаквяване на правилата на европейско равнище, независимо от материала. 2.6.
Строителството с дървен материал може да допринесе значително за това икономиката да бъде кръгова и по-специално за постигането на целта да бъде биотехнологична в по голяма степен, както е формулирано в съответните политики на ЕС.
Приложните области и свойствата на материалите на дървесината и продуктите на основата на дървесина трябва да бъдат доразвити в това отношение.
По-специално възможността за рециклиране на продуктите от дървесина играе съществена роля в този процес.
Комбинирането на дървесина с други материали обаче също ще придобие още по-голямо значение.
Координирано и подпомагано на европейско равнище насърчаване на сътрудничеството в областта на научните изследвания във връзка със свойствата на материалите и композитните материали може да играе важна роля в това отношение и да стимулира иновациите. 2.7.
Трансформацията на нашите промишлени отрасли към концепцията за „Промишленост 5.0“, която също е социално стабилна, има силна техническа страна.
Цифровизацията (строително информационно моделиране), роботизацията и използването на програми за обучение (изкуствен интелект) ще трансформират цялата верига за създаване на стойност — от горското стопанство до строителството, неговото съхранение и рециклирането.
Това изисква правна рамка по отношение на общите изисквания за продуктите, изискванията за строителните продукти и стандартизацията.
Те трябва да бъдат координирани в областта на строителството с дървен материал.
В съответствие със социалните цели, очертани за Промишленост 5.0, технологичното развитие и концепциите за организация на труда би трябвало да следват ориентиран към човека подход към проектирането на технологии.
Също така ще бъде важно систематично да се разглеждат потенциалните положителни или отрицателни последици за здравословната среда на труд и живот от първия етап на технологичното развитие.
(3)
Вж.
Kreislaufwirtschaft für die Dekarbonisierung des EU-Bausektors — Modellierung ausgewählter Stoffströme und Treibhausgasemissionen (Кръговата икономика за декарбонизация на строителния сектор в ЕС — моделиране на избрани потоци материали и емисии на парникови газове).
Meta Thurid Lotz, Andrea Herbst, Matthias Rehfeldt.